<classify> WAZIRI Mkuu, Kassim Majaliwa jana aliwaongoza Watanzania katika maziko ya kitaifa ya miili tisa ya watu kati ya 224 waliopoteza maisha kutokana na ajali ya kivuko cha Mv Nyerere, kilichopinduka Septemba 20, mwaka huu, jirani na mwalo wa Ukara ndani ya Ziwa Victoria mkoani Mwanza.Miili hiyo ilijumuisha watu wanne ambao hawakutambuliwa na ndugu zao na wengine watano ndugu zao waliridhia wazikwe katika mazishi hayo ya pamoja, yaliyofanyika jana mchana pembezoni mwa Ziwa Victoria katika viwanja vya Shule ya Sekondari ya Bwisya na kuhudhuriwa na viongozi mbalimbali wa serikali, vyombo vya ulinzi na usalama, dini, siasa na wananchi.Akiongoza maziko hayo kwa niaba ya Rais John Magufuli, Majaliwa aliwataka Watanzania waiache Serikali na vyombo vya dola, viendelee kufanya kazi yake.Mazishi hayo yalitanguliwa na dua na sala kutoka kwa viongozi wa dini kutoka madhehebu mbalimbali. Waziri Mkuu alisema serikali imechukua sampuli za vinasaba DNA kwa watu ambao hawakuweza kutambuliwa ili kutambuliwa na ndugu zao pindi watakapojitokeza.Mwito wa Serikali kwenu wote ni kuwasihi tushikamane na wenzetu waliopoteza ndugu zao, wakiwemo wazazi, kaka, dada na watoto. Ninaomba tuiache serikali na vyombo vya dola viendelee kufanya kazi yake. Tuendelee kuwa wavumilivu, alisema.Akiwasilisha salamu za rambirambi kutoka kwa Rais Magufuli mbele ya wafiwa na waombolezaji, Waziri Mkuu alisema: Rais alipokea tukio hili kwa mshtuko mkubwa na anawapa pole sana wafiwa wote pia anawaombea majeruhi wote wapate ahueni mapema.Alisema serikali imechukua hatua ya kuunda tume ya uchunguzi na kuahidi kwamba tume hiyo itatangazwa wakati wowote.Tume ikikamilisha kazi yake, wote watakaobainika kuwa wamehusika watachukuliwa hatua mara moja, alisema.Ili kukabiliana na tatizo la usafiri lililopo, Waziri Mkuu alisema kivuko cha Mv Nyehunge imeanza kutoa huduma ya usafiri wa muda, badala ya Mv Nyerere iliyokuwa ikitoa huduma kati ya bandari ndogo ya Bugorora, Ukerewe na kisiwa kidogo cha Ukara.Alisema jitihada za kuvuta kivuko cha Mv Nyerere kichopinduka, zinaendelea na kwamba maofisa wote wanaohusika na usafiri wa majini ambao walizembea kwenye suala hilo, wamekamatwa na wameanza kuhojiwa.Akigusia chanzo cha ajali hiyo, Waziri Mkuu alisema inasadikiwa kivuko cha Mv Nyerere kilibeba mizigo mingi kuliko uwezo wake ambao ni wa kubeba tani 25 za mizigo, magari matatu na abiria 101.Hadi sasa inaonesha kulikuwa na watu zaidi ya 260, yaani 41 waliookolewa na 224 waliopoteza maisha, alisema.Waziri Mkuu alitumia fursa hiyo kuwashukuru wananchi wote wa Ukara, waliojitokeza kusaidia kazi ya uokoaji tangu ajali hiyo ilipotokea.Pia aliwashukuru wote waliotoa michango mbalimbali, watumishi wa Hospitali za Bugando, Sekou Toure, Ukerewe, Kituo cha Afya cha Bwisya na timu nzima inayofanya kazi ya uokoaji na uopoaji wa miili kwa kazi kubwa waliyoifanya. Huduma mbadala za usafiriAkizungumza wakati wa mazishi hayo, Waziri wa Ujenzi, Uchukuzi na Mawasiliano, Isack Kamwelwe, alisema wakati juhudi za kukivuta kivuko hicho kutoka majini kuja nchi kavu zikifanywa, kwa sasa wametoa kivuko kingine cha Mv Nyehunge kwa ajili ya kutoa huduma kwa wananchi hao, wakati huu ambao bado wanaendelea kuboresha huduma za usafiri katika ziwa hilo.Alisema wanachosubiri kwa sasa ni uchunguzi wa kivuko hicho ambacho Julai mwaka huu kilifanyiwa ukarabati, uliogharimu kiasi cha Sh milioni 190 huku wakiendelea na utaratibu wa kujenga mialo 140 iliyopo katika ziwa hilo, utakaoendana na ununuzi na ukarabati wa vivuko mbalimbali ili kumaliza tatizo na kuimarisha huduma za usafiri katika Ziwa Victoria.Hata hivyo, akizungumza jioni jana, Mkuu wa Majeshi ya Ulinzi na Usalama, Jenerali Venance Mabeyo alisema badala ya kukivuta hadi nchi kavu, sasa kivuko hicho kitainuliwa ndani ya maji ili kukifanya kisiharibike, kazi aliyosema itachukua siku kati ya mbili na tatu.Kazi kubwa yafanywa na serikali Kwa upande wake, Waziri wa Nchi Ofisi ya Waziri Mkuu Sera, Uratibu na Bunge, Jenista Mhagama, alisema baada ya maafa hayo kutokea, kazi kubwa ya kwanza iliyofanywa ilikuwa ni kuyakabili, ikiwa ni pamoja na kusaidia katika kuwaokoa watu waliokuwemo ndani ya kivuko hicho, kazi ambayo kwa kiasi kikubwa ilifanywa na wananchi wa kisiwa cha Ukara ambao hadi timu ya uokoaji kutoka Mkoa wa Mwanza inafika eneo hilo watu 40 walikuwa tayari wameshaokolewa.Alisema baadaye serikali ilifika na kutoa msaada katika tukio hilo kwa kusaidia uokoaji, vifaa tiba kwa manusura, kuhifadhi miili, utambuzi wa miili iliyoopolewa pamoja na taratibu za kuandaa mazishi chini ya usimamizi na maelekezo ya Rais Magufuli.Uratibu wa fedha za maafa Jenista alitangaza namba ya TigoPesa ambayo wananchi wanaweza kuitumia kutuma michango yao kwa ajili ya waliopatwa na maafa hayo.Alisema kutokana na tukio hilo, Serikali imefungua akaunti maalumu ya kuchangia maafa hayo katika Benki ya NMB iliyopewa jina na RAS Mwanza yenye Namba za akaunti 03111005726 , sambamba na Tigopesa Namba 0677030000 kwa ajili ya kuwawezesha wananchi kuchangia huku akisisitiza suala la usimamizi wa fedha hizo.Alisema hadi sasa tayari wameshakusanya Sh milioni 190 kwa ajili ya maafa hayo, zilizotolewa na wadau mbalimbali, fedha ambazo kwa mujibu wa Waziri Mkuu Majaliwa zitatumika kwa kazi hiyo ya kushughulikia maafa hayo.Hata hivyo, jana jioni Waziri Kamwelwe alitangaza kuongezeka kwa fedha za maafa zilizochangwa hadi kufikia Sh milioni 240 baada ya Serikali ya Mapinduzi ya Zanzibar kutoa Sh milioni 50.Alisema ili kusaidia kupunguza ukubwa wa gharama za usafiri na mazishi, Serikali imetoa Sh 500,000 kwa kila mwili. Zanzibar wawalilia marehemuAkitoa salamu za pole kutoka kwa Rais wa Zanzibar na Mwenyekiti wa Baraza la Mapinduzi, Dk Ali Mohammed Shein, Waziri wa Nchi, Ofisi ya Makamu wa Pili wa Rais, Mohammed Abood, alisema Serikali ya Zanzibar imepokea kwa mshituko tukio hilo na kueleza kuwa wananchi wote wa Zanzibar wanaungana na Watanzania wenzao katika kipindi hiki kigumu.Alisema baada ya tukio hilo kutokea, timu ya waokoaji Zanzibar ikiongozwa na ofisi yake ilifika katika eneo hilo na kusaidia kazi ya uokoaji katika ajali hiyo.Manusura wengi waliokolewa na wananchi Kwa upande wake, Mkuu wa Mkoa wa Mwanza, John Mongela alifichua siri kuwa pongezi kubwa zinapaswa kwenda kwa wananchi wa eneo la Ukara, kwa kujitoa haraka kuokoa watu baada tu ya ajali hiyo kutokea.Alisema hadi uongozi wa Mkoa wa Mwanza chini ya Kamati ya Ulinzi na Usalama ya Mkoa inafika eneo la tukio saa nne baada ya ajali, wananchi walikuwa wamefanya kazi kubwa ya kufanya uokozi wa watu na baadaye walipewa msaada na vikosi vya uokoaji vilipowasili eneo la tukio.Mbunge Ukerewe ahimiza utulivu Mbunge wa Jimbo la Ukerewe, Joseph Mkundi, alisema ameshitushwa na tukio hilo na aliwataka wananchi kuendelea kushikamana na kuwa wamoja katika kipindi hiki kigumu cha msiba huo wa kitaifa.Alisema faraja pekee watakayopata wananchi wa eneo hilo ni kwa kupelekewa kivuko mbadala, chenye uwezo wa kutosha katika kukabiliana na changamoto za usafiri katika maeneo ya ziwa hilo.Akitoa neno la shukrani, Mkuu wa Mkoa wa Mara, Adam Malima, alisema msiba huo unatoa funzo kwa wananchi na Taifa kwa ujumla, hivyo ni wakati kwa wananchi kuzidi kushikamana na kuamini kuwa Mungu yupo.Alisema Watanzania wanapaswa kuwa kitu kimoja wakati huu wa majonzi. Magufuli aivunja Bodi ya Temesa Katika hatua nyingine, kutokana na ajali ya kuzama kwa kivuko hicho cha Mv Nyerere, Rais Magufuli ameivunja Bodi ya Ushauri ya Wakala wa Ufundi na Umeme TEMESA.Taarifa ya Ikulu iliyotolewa jana ilisema bodi hiyo iliyo chini ya Mwenyekiti wake, Brigedia Jenerali mstaafu Mhandisi Mabula Mashauri, ilivunjwa kuanzia jana wakati kamati ya uchunguzi kwa kushirikiana na vyombo vya ulinzi na usalama, vinaendelea na uchunguzi wa ajali hiyo.  <topic>: kitaifa 